Her blir sølvhelten omfavnet av lillesøsteren
Av: Charlotte Mæland og Knut Arne Hansen Foto: Frode Hansen I tillegg til et stort medieoppbud hadde i overkant av 50 mennesker møtt opp på Gardermoen for å ta i mot fekteren Bartosz Piasecki, som i går tok OL-sølv. Da Piasecki i ettermiddag ankom ankomsthallen på Gardermoen ble han møtt av et øredøvende jubelbrøl fra de fremmmøtte, mens lillesøster Caroline hoppet på ham og ga han en klem. - Jeg måtte bare ta ham før alle andre, og før mediesirkuset startet, sier Caroline Piasecka. - Det var godt å se ham igjen, se medaljen og all oppmerksomheten han fikk. Det er veldig rart, men han er fortsatt bare broren min, legger hun til. Piasecki hadde ikke på seg sølvmedaljen da han ankom Gardermoen, men tok den på seg for fotografene. - Jeg er sliten, men veldig glad, sa sølvheten. Selv sliter han fortsatt med å forstå at han faktisk har tatt et OL-sølv. - Det er ennå ikke gått opp for meg hva som har skjedd. Jeg trodde jeg skulle forstå det da jeg våknet i dag, men jeg håper at det går opp for meg at jeg har tatt sølv i et OL om et par dager, fortsatte han. Nå fortsetter feiringen på Bygdø Fekteklubb.
Sølvhelten Bartosz Piasecki er tilbake på norsk jord, og ble omfavnet av lillesøster Caroline Piasecka på flyplassen.